Iba’t –ibang mahahalagang pangyayari sa bansa ang nagbigay- daan sa mga Pilipino upang magising sa katotohanan. Mahal nila ang bansang Pilipinas at gusto nilang maging Malaya.

Maraming pang-aabuso at pagpapahirap ang ginawa ng mga Kastila sa mga Pilipino. Pinagsamantalahan nila ang kanilang mga karapatan at kayamanan.

Subalit, unti-unting naunawaan ng mga Pilipino ang kahalagaan ng pagiging Malaya.

**Ano-ano ang mga salik na nagbigay daan sa pag-usbong ng diwang makabansa?**

1. **Ang Pagbukas ng Pilipinas sa Kalakalang Pandaigdig.**

- Taong 1834, ng hayagang binuksan ang Maynila sa Kalakalang pandaigdig. Binuksan din ang daungan ng Sual, Iloilo at Zamboanga at ng sumunod na taon ay ang Cebu.

Dahil dito ay umunlad ang mga produktong panluwas at lumaki ang kapital ng ating bansa. Pinaigi ang teknolohiyang pansakahan at dumami ang mga aning produkto ng mga magsasaka.

Ang bilang ng mga may-ari ng lupain , mga negosyante at mangangalakal ay dumami rin. Gumanda ang transportasyon at komunikasyon kaya naging mabilis ang pagkilos ng mga produkto. Ang mga ganitong pagbabagong dulot ng kalakalan ang nagbigay daan sa madalas na pagkikita at pagkikilala ng mga tao. Namulat sila sa sariling kalagayan kaiba sa mga prayle at mga Kastila.

1. **Ang Paglitaw ng Gitnang Uri ng mga Pilipino.**

Ang tao sa lipunan noong panahon ng mga Kastila ay nauuri-uri ayon sa kalagayan nila sa buhay. Ang mga purong Kastila na sa Espanya ipinanganak ay tinatawag na peninsulares . Ang mga isinilang sa Pilipinas mula sa kapwa Kastila ay mga insulares at mestizo naman ang tawag sa mula sa dalawang angkan, Kastila at Pilipino o Intsik.

Ang pinakamababa sa pangkat ng tao ay ang karaniwang mamamayang Pilipino na

kilala sa tawag na indio o busabos.

Sa pagdaan ng mga panahon , nabago ang panghuling uri. Ang pag-unlad ng kabuhayan ng mga negosyante at mangangalakal ang nagbunsod sa paglitaw ng pangkat ilustrado.

Sila ang mga Pilipinong nagkaroon ng magandang katayuan sa lipunan at nagsimulang humiling ng mga pagbabago. Kinalaban nila ang mga impluwensiya ng mga Kastila at prayle . Pinag-aral ang mga anak sa Maynila, sa Espanya at sa ibang bansa . Di nagtagal , ang mga nakapag-aral ay bumuo naman ng pangkat ng intelligentsia. Dahil sa natamong kaalaman at karunungan ay lalong lumawak at lumaki ang kanilang pang-unawa sa kahulugan ng kalayaan na dapat ipaglaban.

Kabilang sa mga Pilipinong nakapag-aral sa ibang bansa ay sina Dr.Jose Rizal, Graciano Lopez Jaena, Marcelo H. del Pilar, Mariano Ponce , Antonio Luna, Felix Hidalgo at marami pang –iba.

1. **Ang Pagpasok ng mga Liberal na kaisipan.**

Nang ang mga panahong yaon, mabilis na lumaganap sa Espanya ang liberal na kaisipan . Nakilala ang mga pampulitikang manunulat na tulad nina Jean Jacques Rousseau, Voltaire at John Locke na di- sang-ayon sa umiiral na sistemang monarkiyal. Ayon sa kanila kung mapapatunayan ng mga mamamayan na hindi na karapat-dapat ang pinuno sa kanilang pagtitiwala ay kailangang alisin na ito at palitan.

Ang kaisipang liberal na ito ay nadama sa naganap na Himagsikang Pranses.

Ang mga simulain ng mga Pranses, “Pagkapantay-pantay, kalayaan, at pagkakapatiran ay umabot at nakarating sa Pilipinas .

Naging inspirasyon ng mga Pilipino ang mga simulaing ito para sa kanilang mga minimithing pagbabago o reporma.

1. **Ang Pagbubukas ng Kanal Suez**

-Lubos na ikinagalak ng daigdig ang pagbubukas ng Kanal Suez na nagdurugtong sa Mediterranean Sea at Red Sea noong 1869. Naging madali para sa mga manlalakbay at negosyante ang pumunta sa Pilipinas. Dahil sa Kanal Suez ang paglalakbay ay 32 araw na lamang di tulad dati na kailangang umikot pa sa dulo ang Aprika na tumatagal ng 3 buwan.

Nakabuti ang pagkakagawa ng Kanal Suez dahil nagkaroon ng pagkakataon makipag-ugnayan ang mga Pilipino sa iba’t- ibang panig ng daigdig.

Natuto ang mga Pilipino ng mga liberal na kaisipan at sa pagdating ng mga aklat, pahayagan, lathalain, at mga bagong ideya mula sa Europa at Estados Unidos ay lalo pang lumawak ang kaalaman ng mga Pilipino. Sumigla ang pagnanasa ng mga Pilipino sa paghingi ng pagbabago o reporma.

1. **Ang Isyu ng Sekularisasyon**

Noong panahon ng mga Kastila ang mga pari ay nahahati sa dalawa; ang regular at sekular. Mga Kastila ang mga paring regular na nag-aral at sinanay sa Espanya . Kabilang dito ang mga Agustinian, Pransiskano,Rekoleto, Jesuita at Dominikano sa pamumuno ng provincial ang mga paring sekular ay mga paring Pilipino na nag-aral at sinanay sa Pilipinas at nasa ilalim ng mga arsobispo at obispo.

Sa alituntuning pinagtibay ang Simbahang Katoliko sa Konseho ng Trent-(1545-1563) may kanya-kanyang tungkulin ang mga pari.

Ang pagpapalaganap ng pananampalatayang Katoliko ang tanging tungkulin ng mga paring regular, kaya hindi sila puwedeng ilagay sa mga parokya.

Tanging mga paring sekular ang hihirangin sa pagiging kura paroko nang sa ganoon ay mapangalagaan ang kapakanang pangkaluluwa ng mga nakatira sa parokya.

Dahil sa sigasig at sipag ng mga prayle nagkaroon ng bagong parokya. Dumami ang bilang ng mga parokya kaya kinulang ang mga paring sekular.

Nagpasya ang Papa Pio V noong taong 1567 na payagang maglingkod ang mga paring regular sa mga parokya. Bilang tugon sa suliranin, ang ilang mga Pilipino ang mabilisang sinanay nang maging kura paroko. Pagkalipas ng ilang buwan pagsasanay ay itinalaga na ang mga pari sa mga bakanteng parokya.

Sa kasamaang palad,ipinarating ng mga prayle sa hari ng Espanya na walang kakayahan, ang mga paring sekular na mapamahalaan ng mabuti ang mga parokya at sinabi pa na mahina ang karakter ng mga ito. Kaya di dapat humawak ng mga parokya.

1. **Ang Liberal na Pangasiwaan ni Carlos dela Torre (1869-1871**)
   * Ang tagumpay ng liberalismo sa Espanya ay lubos na nadarama ng mga Pilipino sa pagkakahirang kay gobernador-heneral Carlos dela Torre.

Ipinakita ni Gobernador- heneral de la Torre ang demokratikong pananaw sa buhay. Naging maganda ang pakikitungo niya sa Kastila at mga Pilipino. Sa unang pagkakataon ang mga mamamayang Pilipino ay pinahintulutang dumalo sa salu-salo sa palasyo.

Maging ang mga karaingan ng mga Pilipino ay dininig nito. Sa katunayan, naging panauhin din ng gob. Heneral ang 3 paring masugid na tagapagtanggol ng sekularisasyon, Pari Jose Burgos, Mariano Gomez at Jacinto Zamora.

Di nagtagal ang ganitong suwerte, bumagsak ang pamahalaang liberal sa Espanya kaya natapos agad ang panunungkulan niya. Dalawang taon lamang ang panunungkulan ni de la Torre ngunit nagustuhan siya ng mga Pilipino kaya hindi nakakapagtakang hahanap- hanapin nila ang gayung pamumuno.

**7. Ang Pag-alsa sa Cavite at ang 3 Paring Martir**

Isang pag-aalsa na pinamumunuan ng nagngangalang La Madrid ang naganap sa Cavite noong Enero 20, 1872. Ang dahilan ay ang pag-alis ni Gobernador heneral Isquierdo sa mga pribilehiyo ng mga sundalo at manggagawa ng arsenal sa Cavite na malibre sa buwis at sa polo.

Katulad ng ibang Pilipino, kailangan na ring magbayad ng buwis at gumawa ng sapilitan ang mga sundalo at manggagawa ayon sa patakaran ng gobernador heneral Isquierdo ang pumalit kay dela Torre. Sa kaguluhang ito nilitis at hinatulang mamatay ang lahat ng kasangkot sa labanan.

Sa pagpaparusa sa mga kasali sa paghihimagsik dapat sana’y tapos na ang kaguluhan sa Cavite. Subalit ginawan ng mga Kastila ng panibagong kuwento ang pangyayari . Pinalabas ng mga Kastila na ito’y isang pambansang paghihimagsik na naglalayong ibagsak ang pamahalaang Kastila. Itatatag ang isang republika na pamumunuan ni Padre Jose Burgos. Ayon pa sa mga prayle, pinasimulan daw ito ng 3 pari at itinaguyod ng mga mag-aaral, propesyonal at mga negosyante.

Pinakakilala sa mga hinuli ay sina Padre Jose Burgos, Jacinto Zamora at Mariano Gomez. Samantalang ang iba ay ipiniit at ang iba’y ipinatapon sa labas ng Pilipinas.

Kung tutuusin ang kaguluhan sa Cavite ay isa lamang pagtutol sa pamamahala ni Gobernador Isquierdo ngunit kinasangkapan ang kaguluhang ito upang mawala sa paningin ng mga prayle ang 3 paring nakikipaglaban para sa sekularisasyon ng mga parokya. Nilitis sa isang hukuman ang mga pari subalit nagmistulang komedya ito. Isang testigo ang binayaran at pinangukuan ng pabuya ang nagdiin sa mga pari. Kahit walang malinaw na katibayan ay nahatulan ng kamatayan ang mga ito sa pamamagitan ng paggarrote sa Bagumbayan. Iginawad sa kanila ang kamatayan noong ika –17 ng Pebrero 1872.

Ang pagkamatay ng tatlong pari ay ginawang babala ng mga Kastila sa mga Pilipino upang huwag silang pamarisan. Ipinakita nila na ang sinapit ng 3 pari ay maaaring mangyari din sa kanila.

Subalit imbes na masiraan ng loob ay mas tumindi pa ang galit na nararamdaman ng mga Pilipino. Naintindihan nila na kung ang mga matatalino at may pinag-aralan ay hindi ligtas sa kamay ng mga kastila sila pa kaya . Simula noon ay namuhi sa mga Kastila ang mga Pilipino at hinangad nila ang kanilang kalayaan.

Kung ating maaalala inihandog ni Jose Rizal ang dalawang nobelang kanyang nilikha- ang Noli Me Tangere at ang El Filibusterismo sa pag-alaala sa 3 paring nagpakita ng kabayanihan alang-alang sa bansa.

**Ang Kilusang Propaganda**

Ang di- makatarungan at madugong pagbitay kina Gomburza ang nagbukas sa puso’t isipan ng mga Pilipino upang magising sa tunay na kalagayan ng bansa at humingi ng mga pagbabago. Sa madaling salita ,itinatag ang kilusang Propaganda dahil sa mga magkakaugnay na pangyayari.

Nais ng kilusan na iparating at ipaalam sa pamahalaan ng Espanya ang kalupitan ng pamahalaang kolonyal sa paraang mapayapa, sa pagtatalumpati at pamamahayag.

Nangunguna dito sina Dr. Jose Rizal, Graciano Lopez Jaena at Marcelo H. del Pilar. Nagkalat ang Kilusang Propaganda sa loob at labas ng bansa ngunit nagkakaisa sa kanilang layunin.

1. Ang pagkapantay-pantay ng mga Kastila at mga Pilipino.
2. Ang kilalanin ang Pilipinas bilang isang lalawigan ng Espanya.
3. Pagkakaroon ng Pilipinong kinatawan sa Spanish Cortes.
4. Ang sekularisasyon ng mga parokya.
5. Kalayaan sa pananalita at pamamahayag.

**Ang La Solidaridad**

Ang La Solidaridad ang opisyal na pahayagan ng Kilusang Propaganda. Inilunsad ito noong 1889 at unang lumabas noong ika-15 ng Pebrero 1889. Naglalaman ito ng mga isinulat ng mga propagandista o repormista sa pamamatnugot ni Graciano Lopez Jaena hanggang Disyembre 15, 1889.

Ang sumunod na patnugot nito ay si Marcelo H. del Pilar na tumagal hanggang Nobyembre 15,1895. Ipinahayag ng maraming Pilipino ang pagmamalabis ng mga Espanyol at Prayle sa Pilipinas sa kanilang mga lathalain sa pahayagan. At upang itago ang kanilang tunay na katauhan ay nagsigamit ng iba’t- ibang pangalan habang ginagawa ang pagtuligsa sa kanila.

Kilala dito sina:

Dr. Jose Rizal - Laong-Laan at Dimas alang

Mariano Ponce –Kalipulako, Tikbalang at Naning

Marcelo H. del Pilar –Plaridel

Antonio Luna – Taga-ilog

Jose Ma. Panganiban –Jomapa

Sa mga kilalang repormista sa Espanya ay nangunguna sina Graciano Lopez Jaena, Marcelo H. del Pilar at Jose Rizal.

Si Graciano Lopez Jaena ay ipinanganak sa Jaro, Iloilo noong Disyembre 17,1856. Nagtungo siya sa Espanya at nakasama sa mga ibang ilustradong Pilipino para sa kanilang kampanya sa reporma. Siya ang nagtatag ng La Solidaridad sa Barcelona, Espanya noong 1889.

Nakilala siyang pangunahing orador at sumulat ng ang “Fray Botod”, “ang Esperanza” at ang “La Hija del Fraile” na tumutuligsa sa mga prayle.

Namatay siya sa Barcelona, Espanya noong Enero 20, 1896.

Si Marcelo H. del Pilar ay isinilang sa Cupang, Bulacan noong Agosto 30, 1850. Mahusay siyang manananggol at manunulat. Itinatag niya ang unang pahayagang Tagalog, ang Diariong Tagalog. Nakilala siyang mananalumpati bago nagtungo sa Espanya. Siya ang tagapamahayag ng kilusang Propaganda at kilalang sumulat ng mga akdang Caiingat Cayo, Dasalan at Toksohan at ang 10 Kautusan ng mga Prayle. Namatay siya sa sakit na tuberkulosis noong Hulyo 4,1896 sa Barcelona,Espanya

Si Dr. Jose Rizal ay ipinanganak sa Calamba, Laguna noong Hunyo 19,1861. Sa maigsing sandali ng kanyang buhay ay sumulat siya ng mga tula, nobela, dula, mga kuwentong pambata, sanaysay at awitin . Sa Kilusang Propaganda ay nakilala siyang dakilang nobelista. Kinatha niya ang tulang, “ Sa Aking Kababata” , A la Juventud Filipina, Noli Me Tangere at El Filibusterismo. Sa pagtuligsa niya sa mga Kastila at mga prayle ay naging kalaban siya ng pamahalaan.

Binaril siya sa Bagumbayan noong Disyembre 30,1896.

Lumalabas ang pahayagan, dalawang beses sa isang buwan. Pinopondohan ito ng mga makabayang Pilipino sa Espanya at Pilipinas, subalit dahil sa kawalan ng perang ipantutustos sa pagpapalimbag ay tumagal lamang ito hanggang Nobyembre 15, 1895.

Ipinagbawal sa Pilipinas ang pahayagan ngunit nakapuslit din. Di man naging lubos na matagumpay ang La Solidaridad ay naipakita naman ng mga Pilipino ang kanilang kakayahan sa panulat at pagtuligsa sa mga Kastila at prayle sa kanilang mga kamalian.

**Ang La Liga Filipina**

Sa pagbabalik ni Jose Rizal sa Maynila ay itinatag niya ang isang repormistang samahang pansibiko ang La Liga Filipina, noong ika-3 ng Hulyo 1892.

Sa Saligang batas na isinulat ni Rizal sa Hongkong layunin ng samahan na maitaguyod ang mga sumusunod

1. pagkakaisa ng kapuluan para sa kabutihan ng lahat
2. pagtutulungan sa panahon ng pangangailangan at kagipitan.
3. paglaban sa lahat ng uri ng kasamaan at kawalang katarungan.
4. pagtataguyod ng edukasyon, agrikultura at pangangalakal.
5. pag-aaral at pagsasagawa ng mga reporma.

Bagamat isang mapayapang samahan ang La Liga Filipina, pinaghinalaan ito ng mga Kastila na laban sa pamahalaan. Nagalit ang mga Kastila kay Jose Rizal sa mga gawain niya laban sa kanila,kaya dinakip siya noong Hulyo 6, 1892. Kinabukasan ay ipinatapon siya sa Dapitan, Zamboanga.

Sa pagkawala ni Rizal, humina ang samahan at nang malaunan ay tuluyang nagwakas. Sa nangyaring ito ay wala ding nagawa ang La Solidaridad . Sa kabila ng lahat , hindi man ganap na matagumpay ang mga Pilipino na makuha ang hinihinging pagbabago para sa bansa ay masasabing marami ang nagpamalas ng ibayong pagmamahal sa bayan.

Nang mabigo ang mga ito na makuha ang repormang hinihingi sa mapayapang paraan, inisip nila na kailangan na ang marahas na pakikibaka.

**ISAISIP MO:**

* May iba’t –ibang salik na nagbigay daan sa pag-usbong ng diwang makabansa.
* Ang Kilusang Propaganda ay samahan na nagnanais humingi ng pagbabago para sa bansa.
* Nangunguna sa Kilusang Propaganda sina Dr. Jose Rizal, Graciano Lopez Jaena at Marcelo H. del Pilar.
* Ang La Solidaridad ang opisyal na pahayagan ng Kilusang Propaganda .
* Si Marcelo H. del Pilar ang nagtatag ng Unang pahayagang tagalog, ang Diariong Tagalog.
* Itinatag ni Graciano Lopez Jaena ang pahayagang La Solidaridad.
* Ang La Liga Filipina ay isang repornistang samahang pansibiko na itinatag ni Dr. Jose

**GAWIN MO:**

**I** . **Punan ng wastong sagot ang mga sumusunod.**

A. Anu- ano ang mga salik na nagbigay daan sa pag-usbong ng diwang makabansa?

1.

2.

3.

4.

5.

6.

7.

B. Tatlong Paring tagapagtanggol ng sekularisasyon

8.

9.

10.

**II. Tama o Mali**

\_\_\_\_\_\_\_\_ 1. Ang tao sa lipunan noong panahon ng mga Kastila ay nauuri-uri ayon sa

kalagayan nila sa buhay.

\_\_\_\_\_\_\_\_ 2. Ang mga Indio ang pinakamababang pangkat ng tao noong panahon ng mga

Kastila.

\_\_\_\_\_\_\_\_ 3. Di naging madali para sa mga manlalakbay at negosyante ang pumunta sa

Pilipinas sa pagbubukas ng Kanal Suez.

\_\_\_\_\_\_\_\_ 4. Ang liberalismo sa Espanya ay nadama sa Pilipinas sa katauhan ni

Gobernador Carlos de la Torre.

\_\_\_\_\_\_\_\_ 5. Ang pagkamatay ng tatlong paring martir ay babala ng mga Kastila sa mga

Pilipino upang huwag silang pamarisan.

\_\_\_\_\_\_\_\_ 6. Nasiraan ng loob ang mga Pilipino sa sinapit ng 3 paring martir.

\_\_\_\_\_\_\_\_7. Dahil sa mga magkakaugnay na pangyayari sa bansa kaya itinatag ang

Kilusang Propaganda.

\_\_\_\_\_\_\_\_ 8. Layunin ng kilusang Propanda na hingin ang kalayaan ng Pilipinas.

\_\_\_\_\_\_\_\_ 9. Si Graciano Lopez Jaena ang nagtatag ng La Solidaridad.

\_\_\_\_\_\_\_\_10. Ang mga repormista ay gumamit ng ibang mga pangalan upang itago ang

tunay nilang katauhan.

**III. Kilalanin ang mga sumusunod.**

\_\_\_\_\_\_\_ 1. nagtatag ng Diariong Tagalog

\_\_\_\_\_\_\_ 2. may akda ng Noli Me Tangere at El Filibusterismo

\_\_\_\_\_\_\_ 3. gumamit ng pangalang Plaridel

\_\_\_\_\_\_\_ 4. Kilalang Jomapa

\_\_\_\_\_\_\_ 5. samahang itinatag ni Dr. Jose Rizal

\_\_\_\_\_\_\_ 6. pangalawang patnugot ng La Solidaridad

\_\_\_\_\_\_\_ 7. ang may akda ng Dasalan at Toksohan

\_\_\_\_\_\_\_ 8. Lugar kung saan ipinatapon si Dr. Jose Rizal

\_\_\_\_\_\_\_ 9. mga pari na nag-aral at sinanay sa Espanya

\_\_\_\_\_\_\_ 10. pag-aalsa na isinagawa ng mga sundalo at manggagawa laban sa patakaran ni

Gobernador Heneral Isquierdo.

**GINTONG –ARAL:**

“ Isipin ang maaaring gawin para sa bansa hindi ang maaaring makuha sa kanya’’.

* **Paano mo maipakita ang iyong pagmamahal sa bayan**?

|  |
| --- |
| A. |
| B. |
| C. |
| D. |
| E. |

**ANG PAKIKIBAKA PARA SA KALAYAAN NG PILIPINAS**

**KAYA MO ITO:**

1. Mabigyang- diin ang mga pangyayaring nagbigay daan sa pagkakatatag ng katipunan.
2. Maisa –isa ang mga batas na nagsisilbing gabay para sa isang matapat na kasapi.
3. Masaksihan ang ginawang pakikibaka ng mga makabayang Pilipino para sa ating bayan.

**ALAMIN MO:**

Hindi nasiyahan ang mga repormista sa mga pagbabagong ibinigay ng Espanya. Naisip nilang ang lahat ay pampatighaw lamang sa kanilang hinihingi. Ang maraming hinaing na ipinaglalaban ng mga Pilipino ay nanatiling walang kalutasan. Dahil dito tuluyang nag-alab ang kanilang damdamin, naghangad di lamang basta reporma kundi ang kanilang kalayaan.

### Ang Katipunan

Sa maraming mga Pilipino na nawalan ng pag-asa na may pagbabago pang mangyayari sa Pilipinas, isa si Andres Bonifacio sa mga naniniwalang tanging ang tuwirang pakikibaka sa pamamagitan ng rebolusyon ang kailangan.

Ang Pagtatatag ng Katipunan

Isang lihim na pagkikita noong Hulyo 7, 1892 ang ginawa nina Andres Bonifacio, Teodoro Plata, Ladislao Diwa, Valentin Diaz, at Deodato Arellano sa isang bahay sa Azcarraga (ngayon ay Recto Avenue).

Dito’y binalak nila ang pagbubuo ng isang lihim na samahan na tinawag na Kataas-taasan, Kagalang-galangang, Katipunan ng mga Anak ng Bayan o Katipunan.

Mga Layunin ng Katipunan

1. Magkaisa ang mga Pilipino sa isang matibay na hukbo.
2. Ipaglaban ang kalayaan ng Pilipinas sa pamamagitan ng isang rebolusyon.
3. Tulungan at saklolohan ang mga naghihikahos sa buhay.

Ang Pamahalaan ng Katipunan

Ang Katipunan ay itinuturing na rebolusyonaryong pamahalaan. Tatlo ang namamahalang lupon; ang Kataastaasang Sanggunian na siyang pinakamataas na yunit at binubuo ng pangulo, kalihim, ingat- yaman at kontroler. Ang bawat lalawigan ay may Sangguniang bayan at ang bawat munisipyo ay may Sangguniang balangay. Ang mga namumuno sa bawat sanggunian ay katulad ng mga Kataas-taasang Sanggunian.

May sangay tagapagbatas ang katipunan na tinatawag na asamblea. Kinabibilangan ito ng kataas-taasang Sanggunian at ng pangulo ng bawat sanggunian. Tinatawag na Sangguniang Hukuman ang naglilitis sa sinumang kasaping lumabag sa patakaran. Maliban dito ay mayroon pang lihim na samahan na binuo nina Andres Bonifacio, Emilio Jacinto at Pio Valenzuela. Ang samahang ito ay may kapangyarihang itiwalag ang kahit na sinong kasapi na di karapat-dapat sa samahan.

Ang Pagsapi sa Katipunan

Ang pangangalap ng bagong kasapi ay sa pamamagitan ng paraang tatsulok. Ang isang datihang miyembro ay kukuha ng dalawang kasapi na di magkakilala ngunit kilala sila ng kumuha sa kanila. Ang paraang ito’y naging mabagal sa paglaganap ng katipunan kaya iminungkahi ni Andres Bonifacio ang pagiging bukas ng samahan. Dito’y maaari nang makapangalap ang isang kasapi ng kahit ilang bagong kasapi.

Antas ng mga Kasapi

Sa tatlo nahahati ang antas ng mga kasapi sa katipunan. Ang unang antas ay kinikilalang katipun. Sila ang mga nakatalukbong ng kayong itim na may puting tatsulok sa gitna at may nakasulat na “Anak ng Bayan” . Ito ang ginagamit nilang “password” upang maging lihim ang pagkakilanlan sa kanila.

Ang ikalawang antas ay ang tinatawag na “kawal” . Nagsusuot sila ng kulay berdeng maskara na mayroon ding puting tatsulok. Mayroon itong sintas na may nakabiting medalyon at may nakaukit na titik K. Ang password nila ay “Gomburza”.

Ang ikatlong antas ay ang “Bayani”. Pula ang gamit nilang maskara na mayroon ding sintas na napapalamutian ng berdeng kulay. Ang password nila ay “Rizal”.

Sa tatlong antas, pinakamababa ang katipun samantalang ang bayani ang siyang pinakamataas. Subalit maaaring maging bayani ang mga kawal kung sila ay makakapangalap ng maraming kasapi.

Larawan ng mga talukbong ng tatlong antas ng kasapi sa katipunan.

Ang Pagkakakilanlan ng mga Katipunero

Ang mga Kababaihan sa KKK

Dahil gusto ng mga katipunero na madagdagan at higit pang dumami ang bilang ng mga kasapi sa samahan, ay napilitan silang tanggapin ang mga kababaihan sa kilusan. Ginawang limitado lamang ito sa mga kaanak ng mga katipunero nang mapanatiling lihim ang samahan.

75

Napatunayan ang katapatan at kakayahan ng kababaihan sa paghahatid ng mga balita, pag-iingat ng mahahalagang kasulatan, at pagbabantay kung mayroong mga pagpupulong.

Nahalal sa pamumunuan ng kanilang sangay ang mga sumusunod:

Josefina Rizal - Pangulo

Gregorio de Jesus – Pangalawang Pangulo

Marina Dizon - Kalihim

Angelica Rizal Lopez - Piskal

Ang ilan pang mga Katipuneras sa samahan ay sina;

* Gregoria de Jesus, kabiyak ni Andres Bonifacio at nakilalang Lakambini ng Katipunan. Gawain niya ang maghanda ng mga kailangan para sa pagsubok sa naghahangad maging kasapi.
* Josephine Bracken, asawa ni Dr. Jose Rizal at sa kanyang pahayag ay nagkaroon ng paggamutan sa Tejeros para sa mga maysakit at sugatan dulot ng labanan.
* Melchora Aquino, kilalang Tandang Sora at ina ng katipunan. Sa kanyang bakuran nagkita-kita ang mga katipunero upang simulan ang rebolusyon.
* Aqueda Esteban, maybahay ni Mariano Barraga ng Ilocos Norte at tagapagdala ng balita sa pagitan ng kanyang asawa at si Heneral Artemio Ricarte.
* Trinidad Tecson, ang tinaguriang ina ng Biak na Bato. Siya’y nakiisa sa labanan sa Bulacan at nag-alaga sa mga sugatan at may sakit sa Ospital ng Biak na Bato.
* Teresa Magbanua, lumaban sa mga Kastila sa rebolusyon sa Iloilo.

Si Andres Bonifacio bilang Ama ng Katipunan

Ipinanganak si Andres Bonifacio sa Tondo, Maynila ika-30 ng Nobyembre 1863, sa lugar ng kanyang monumento sa harap ng estasyon ng Tutuban.

Sina Santiago Bonifacio at Catalina de Castro ang mga magulang nito. Mula sa mahirap na mag-anak si Andres kaya hindi siya nakapagtapos sa mataas na paaralan. Maagang naulila si Andres at ang mga kapatid nitong sina Ciriaco, Procopio, Troadio, Espiridiona at Maxima kaya bilang panganay na anak ay kailangang kumayod ng husto si Andres para maitawid ang pang-araw araw na buhay nila.

76

Mahilig magbasa si Andres lalo na ng mga aklat na naglalaman ng magagandang aral at nakapagpapaunlad ng kanyang kaalaman. Pinag-ukulan niya ng pansin ang mga aklat ni Dr. Jose Rizal ang Noli Me Tangere at El Filibusterismo na naglalantad ng kaapihan at paghihirap ng mga Pilipino, ang aklat ni Victor Hugo ang Les Miserables na tungkol sa pag-aalsa at pagtatagumpay ng mga kahabag-habag na Pranses laban sa kalupitan ng kanilang hari at ang mga talambuhay ng mga pangulo ng Estados Unidos.

Si Andres ay kabilang sa La Liga Filipina kung saan nakilala niya si Dr. Jose Rizal. Naniniwala siya sa himagsikan upang magkaroon ng pagbabago sa bansa. Tinagurian siyang Dakilang Plebyan dahil pinag-isa niya ang masang Pilipino upang ipaglaban ang kanilang kalayaan. Kilala si Andres sa taguring Maypag-asa (Hope) sa Katipunan.

Mga Aral ng Katipunan

Dalawa ang mga aral na dapat isabuhay ng mga kasapi sa katipunan, ang Dekalogo at ang Kartilla.

Si Andres ang sumulat ng Dekalogo na gumamit ng sagisag na “ Agapito Bagumbayan”.

1. Ibigin mo ang Diyos nang buong puso.
2. Laging isaisip na ang tunay na pag-ibig sa Diyos ay ang pag-ibig sa bayan at sa kapwa-tao.
3. Ikintal mo sa puso na ang tunay na karangalan at kaligayahan ay natatamo sa iyong pagkamatay sa pakikipaglaban sa kalayaan ng iyong bayan.
4. Makakamit mo ang iyong mabubuting hangarin kung ikaw ay mahinahon, matiyaga, makatwiran at may pag-asa sa iyong gawain.
5. Pangalagaan tulad ng iyong dangal ang mga kautusan at mga hangarin ng KKK.
6. Katungkulan mong iligtas ang buhay na nasa panganib sa pagpupumilit na matupad ang isang marangal na hangarin. Kahit mapilitan kang ihandog ang sariling buhay at yaman.
7. Kailangang maging huwaran ng iba ang pananagutan mo sa iyong sarili at ang pagtupad mo ng iyong tungkulin.

77

1. Ibahagi mo ang iyong yaman sa mga dukha at sa mga kapus-palad sa abot ng iyong makakaya.
2. Ang sikap at tiyaga sa anumang gawain ang siyang sandigan ng tunay na pagmamahal sa sarili, sa asawa, anak, kapatid at sambayanan.
3. May parusa sa mga salarin at taksil sa bayan at gantimpala sa lahat ng mabuting gawa. Ang katipunan ay may basbas ng Diyos sapagkat ang mithiin ng sambayanan ay siyang mithiin ng Diyos.

Nang umabot ng isang daan ang mga kasapi ay nagsagawa ng halalan para sa pamunuan sa katipunan. Ang unang naging pinuno ay si Deodato Arellano. Naging mabagal ang pamunuan niya, kaya sa pagpupulong noong Pebrero 1893 ay nagkaroon ng bagong pamunuan sa pamumuno ni Ramon Basa. Ngunit katulad ng pamunuan ni Arellano naging mabagal din ito kaya noong 1895, sa isang pagpupulong na naganap ay naging supremo si Bonifacio.

Para kay Andres, mahalaga na lumaganap ng husto sa buong kapuluan ang KKK at madali itong mangyayari sa pamamagitan ng Kalayaan, ang opisyal na pahayagan.

Si Emilio Jacinto ang patnugot ngunit pinalabas ang pangalan ni Marcelo H. del Pilar upang iligaw ang mga Kastila. Sinasabi rin na ang pook-palimbagan ay sa Yokohama upang higit pang malinlang ang mga Kastila.

Maliban sa dekalogo, isinulat din ni Andres ang tulang “Pag-ibig sa Tinubuang Lupa” “Katapusang Hibik ng Pilipinas ’’at ang “Huling Paalam’’na salin sa Tagalog ng Mi Ultimo Adios ni Dr. Jose Rizal.

Emilio Jacinto bilang Utak ng Katipunan

Kinilala ni Andres ang kakayahan ni Emilio Jacinto sa isinulat niyang Kartilla. Maganda ito kaya agad na ginawang opisyal na panturo ng Katipunan. Sa pagsusulat ay gumamit din si Emilio ng sagisag na “Pingkian”.

1. Ang buhay na hindi nakatuon sa isang dakila at banal na layunin ay tulad ng kahoy na walang lihim, kung di man damong makamandag.
2. Ang kabaitan ay nangangahulugan ng paggawa ng mabuti, hindi para sa sarili kung di para sa kapwa.

78

1. Ang pagiging dakila ay pagkakawanggawa, pag-ibig sa kapwa at pagkilos, pagsasalita at pag-iisip nang ayon sa katwiran.
2. Lahat nang tao’y nilikha nang pantay-pantay. Hindi nakahihigit ang sinuman sa iba nang dahil lamang sa yaman, kulay ng balat at kagandahan.
3. Dangal at hindi ang pagnanasang makasarili ang inuuna ng may dakilang kalooban
4. Sa taong may hiya ang salita’y panunumpa; sa taong may dangal, ang salita’y banal.
5. Huwag sayangin ang panahon. Ang yamang nawala’y maaaring mabawi ngunit ang panahong nagdaan na’y di na magbabalik.
6. Ipagtanggol ang inaapi at lumalaban sa taong mapang-api.
7. Ang taong matalino ay nag-iingat sa bawat sabihin at marunong magtago ng lihim.
8. Ang lalaki ang tagapatnubay sa kanyang anak at asawa. Kapag inakay mo sa tamang landas, ang iyong anak ay di maliligaw.
9. Huwag ituring ang babaeng isang bagay na libangan, kundi isang katulong at karamay sa mga kahirapan ng buhay, gamitin mo nang buong pagpipitagan ang kanyang kahinaan, at alalahanin ang inang pinagbuhata’t nag-iwi sa iyong kasanggulan.
10. Ang di ibig gawin sa iyong asawa, anak at kapatid ay huwag mong gagawin sa asawa, anak at kapatid ng iba.
11. Ang taong may dangal ay hindi ang maharlikang may titulo at nag-aangkin ng kagandahan o isang alagad ng Diyos at mataas ang katungkulan. Siya yaong kahit dukha at walang pinag-aralan ay may mabuting ugali, tapat , marangal, dakila, mabait, matapat at makabayan.

Si Rizal at ang Katipunan

Mataas ang paghanga at paniniwala ng mga katipunero kay Dr. Jose Rizal. Sa katunayan ay ginamit pa ang kanyang pangalan bilang hudyat ng antas-bayani . Kahit malayo ang kinaroroonan ni Rizal ay minabuti din ni Bonifacio na hingin ang payo nito ukol sa binabalak na paghihimagsik.

Ipinadala niya si Dr. Pio Valenzuela sa Dapitan noong ika-15 ng Hunyo 1896 upang makipagkita kay Dr. Jose Rizal.

79

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Larawan ng pag-uusap nina Dr. Jose Rizal at Pio Valenzuela

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sa Dapitan

Iminungkahi ni Rizal kay Pio Valenzuela na kailangang paghandaan ang lahat. Ihanda ang mga tao sa pakikipaglaban, maging ang mga sandatang gagamitin. Kailangang himukin din ang mga maimpluwensiyang tao upang may mapagkunan ng pondo at suporta. Sinabi din niyang hilinging mamuno sa operasyong military si Antonio Luna, na may karanasan at may angking kahusayan sa pagsasanay-militar, kung sakaling di na talaga maiwasan ang pagsiklab ng digmaan. Ang lahat ng mga paghahandang ito’y kailangang isaalang-alang upang maiwasan ang pagdanak ng dugo. Mahirap sumabak sa laban na walang katiyakan lalo pa’t sapat ang mga sandata ng mga kaaway na Espanyol.

Ang Paghahanda sa Himagsikan

Nakabalik sa Maynila si Dr. Pio Valenzuela noong Hunyo 26,1896. Iniulat lahat ang pinag-usapan nila ni Dr. Jose Rizal at bilang paghahanda iniutos ni Bonifacio ang paglikom ng pagkain, at paggawa ng mga itak.

Ang mga lugar na malapit sa dagat o bundok ang mungkahing himpilan ng rebolusyong upang madaling lisanin. Sa pagdaan ng panahon, dumami ang bilang ng mga kasapi ng katipunan. Naging madalas ang mga lihim na pagkikita at pagpupulong ng mga ito.

Nabahala ang mga prayle nang mabalitaan ang gawain ng katipunero. Pinalaki ang mga bali-balita tungkol sa kanila dahil sa kagustuhan nilang kumilos ang Gobernador-Heneral Ramon Blanco upang maiwasan ang mga napipintong labanan. Subalit walang ginawa si Blanco na di gaanong naniniwala sa mga prayle.

Ang Pagkakabunyag ng Katipunan

Malaki ang hinala ng mga prayle sa samahan ng mga katipunero na nagnanais ibagsak ang pamahalaan. Ngunit di sapat ang kanilang katibayan na magpapatunay sa kanilang bintang hanggang sa maganap ang di- pagkakaunawaan sa pagitan ng dalawang katipunero na sina Apolinario dela Cruz at Teodoro Patiño.

80

Nais gumanti ni Teodoro Patiño kay Apolinario kaya ipinagtapat ni Patiño sa kanyang kapatid na si Honoria ang tungkol sa lihim na samahan. Ipinarating din ni Honoria ang lihim sa madre sa ampunan na kinaroroonan nito.

Noong ika- 19 ng Agosto, 1896 sa mungkahi ni Sor Teresa na noo’y nakatira sa isang bahay-ampunan ipinagtapat ni Patiño kay Padre Mariano Gil ang lihim ng katipunan.

Sinalakay ng mga Kastila ang tanggapan ang Diario de Manila kung saan nagtatrabaho ang dalawa. Dito’y nakakuha sila ng mga katibayan laban sa samahan tulad ng litograpikong ginagamit sa paglilimbag ng mga resibo ng sa katipunan, mahahalagang kasulatan, at alituntunin ng kapisanan.

Bunga nito’y dinakip ang mga kilalang Pilipino at pinaghihinalaang mga Katipunero. Ikinulong ang mga bihag sa Fuerte Santiago at pinahirapan ng husto. Mabuti na lamang at nabigyan kaagad ng babala si Bonifacio at Jacinto kaya sila’y nakatakas.

Larawan ng pagsalakay ng mga Kastila sa Diario De Manila

Ang Pag bubunyag

Sigaw na Pugadlawin:

Mabilis na kumalat ang balita sa pagkakatuklas ng Katipunan kaya agad na nagpatawag ng pulong si Bonifacio sa Balintawak.

Ika –23 ng Agosto 1896, nagkita-kita ang 500 katipunero sa Pugadlawin sa bakuran ng bahay ni Juan Ramos, anak ni Melchora Aquino. Dito’y pinag-uusapan nila ang mga susunod na hakbang kaugnay sa pagkakabunyag ng samahan. Napagpasiyahan na ituloy at panindigan ang himagsikan laban sa mga Kastila. Ipinalabas ni Bonifacio ang sedula ng mga Katipunero at sabay-sabay na pinunit tanda ng katapusan ang paghihirap at pagkaalipin sa mga Kastila.

Ang lahat ay sumigaw ng “Mabuhay ang Pilipinas” . Ito ang makasaysayang Unang sigaw ng paglaya.

81

Ang Himagsikan sa Pilipinas

Ang labanan na nagsimula sa Pugadlawin ay mabilis na lumaganap sa lahat ng dako.

Dahil sa mga kaguluhang nagaganap ay pinairal ni Gobernador-heneral Blanco ang batas military sa Maynila, Bulacan, Pampanga, Nueva Ecija, Tarlac , Laguna, Cavite , at Batangas. Ito ang mga unang walong lalawigan na lumaban sa mga Espanyol. Ang mga dinakip na rebolusyonaryo ay pinarusahan at pinahirapan tulad ng ginawa sa labintatlong mamamayan mula sa Cavite, ang Los Trece Martires de Cavite.

Nabigo si Gobernador Heneral Blanco na mapasuko ang mga kaanib ng himagsikan kaya pinalitan siya ni Gobernador Heneral Camilo de Polavieja noong ika – 13 ng Disyembre 1896. Mabagsik at matapang si Polavieja sa katunayan siya ang nagbigay ng utos ng pagpatay kay Jose Rizal noong ika-30 ng Disyembre 1896.

Larawan ng pagbaril kay Dr. Jose Rizal

Ang Bayani

Ang Pagbaril Kay Dr. Jose Rizal

Ang pagkamatay ng 3 paring martir na sina Padre Gomez, Burgos, at Zamora ang nagpagalit nang husto kay Dr. Jose Rizal at ang mga repormista. Ngunit ang pagbaril kay Dr. Jose Rizal sa Bagumbayan ( Luneta, na ngayon ay Rizal Park sa Maynila) ang siyang tunay na nagbukas sa puso’t isipan ng mga Pilipino upang magkaroon sila ng lakas sa pakikipaglaban para sa kalayaan.

Si Emilio Aguinaldo ay isa sa magiting na pinuno ng katipunan sa Cavite na nakipaglaban sa mga Kastila. Nagtagumpay din siya kaya tinanghal na bayani at lider ng mga Caviteño.

Noong ika –31 ng Oktubre ay nagpalabas siya ng proklamasyon na nananawagan sa taumbayan na magpatuloy sa labanan hanggang makamit ang kasarinlan.

Sa gitna ng kaguluhan ay lumitaw pa rin ang kakulang ng pagkakaisa ang mga naghihimagsik na Pilipino.

82

Sa katunayan nagdalawang pangkat ang samahan ng mga Katipunero, ang Magdalo, sa pamumuno ni Baldomero Aguinaldo na nakahimpil sa Kawit , Cavite at ang Magdiwang sa pamumuno ni Mariano Alvarez na nakahimpil sa Noveleta.

Upang maayos ang namamagitan sa dalawa ay nagkaroon ng pulong sa Cavite. Ito ay upang mapag-usapan ang higit na mabisang paraan ng pagtatanggol sa bayan. Sa pagpupulong na ito, napagkasunduang palitan ang Katipunan ng isang mapanghimagsik na pamahalaan gawa ng di na lihim ang samahan. Ngunit idiniin ni Bonifacio na dapat kilalanin ang sinumang mapili sa halalan.

Napili si Emilio Aguinaldo bilang pangulo, Mariano Trias pangalawang pangulo, at Andres Bonifacio bilang kalihim ng Interyor. Nang iproklama ni Bonifacio sa kanyang tungkulin ay biglang tumutol si Daniel Tirona. Ayon sa kanya, hindi karapat-dapat si Bonifacio sa gayong kataas na tungkulin sapagkat hindi siya isang abogado. Sa nangyari, ay nasaktan at nainsulto si Bonifacio sa inasal ni Tirona. Imbes na humingi ng paumanhin si Tirona ay umalis ito. Si Bonifacio dahil sa galit ay nakapagbunot ng baril ngunit mabuti na lamang at nahawakan siya sa kamay ni Ricarte.

Pinawalang- saysay ni Bonifacio ang halalan sa pamamagitan ng Acta de Tejeros dahil sa di- umanong katiwaliang nangyari.

Nakarating kay Aguinaldo ang tungkol sa nangyari. Nakinig siya sa kanyang mga tagapayo at naniwalang makakasama sa layunin ng himagsikan ang kanyang mga ginawa. Inutusan ni Aguinaldo si Kolonel Agapito Bonzon upang magtungo si Indang at dakpin si Bonifacio. Sa labanan, napatay si Ciriaco at nasugatan sina Andres at Procopio. Dinala ang magkapatid sa Naic at doon ikinulong.

Ang kaso ng magkapatid ay idinulong sa Konseho ng Digma na pinamumunuan ni Heneral Mariano Noriel. Nilitis at pinatunayang nagkasala ang magkapatid kaya hinatulan sila ng kamatayan. Ang desisyon ay iniharap kay Aguinaldo bilang pangulo ng pamahalaan. Hindi sang-ayon si Aguinaldo sa parusang kamatayan para sa magkapatid kaya ipinahayag na itapon na lamang ang mga ito. Ipinagpilitan nina Heneral Noriel at Pio del Pilar na dapat silang patayin kaya’t binawi ni Aguinaldo ang kanyang kautusan.

83

Ika- 10 ng Mayo 1897, iniutos ni Heneral Noriel kay Lazaro Macapagal at ilang mga tauhan nito na dalhin sina Bonifacio sa bundok Tala sa Maragondon, Cavite at doon sila pinatay.

Nabigo si Bonifacio sa kanyang pakay sa Cavite, ang masakit pa’y naging daan ang kanyang pagpunta roon sa mapait niyang kamatayan. Maraming katipunero ang nagalit sa pagkamatay ni Andres Bonifacio ngunit hindi nawalan ng pag-asa ang mga ito. Ipinagpatuloy at higit na pinag-ibayo ng mga katipunero ang kanilang paghihimagsik laban sa pamahalaan.

Larawan ng pagpaslang o pagpatay kay Bonifacio

Ang Hatol

Ang Pagpatuloy ng Himagsikan

Ang pamahalaan ay naging puspusan sa kanyang kampanya upang masugpo at matapos ang labanan sa Cavite, ang kinikilalang sentro ng himagsikan.

Pinalitan ni Primo de Rivera si Camilo Polavieja bilang gobernador-heneral noong ika-27 ng Abril 1897. Agad nagtungo ang bagong gobernador-Heneral sa Naic at doon hinikayat ang mga rebolusyonaryo na sumuko sa pamahalaan subalit nabigo siya.

Samantala, naramdaman ni Emilio Aguinaldo na mapanganib ang kalagayan ng mga rebolusyonaryo kaya nagtungo siya sa Batangas ngunit nasundan siya ng mga Kastila.

Noong ika – 10 ng Hunyo 1897 tumakas siya sa Morong at mula doon ay nagpunta sa Biak na Bato, San Miguel Bulacan. Doon ay itinatag ang pansamantalang pamahalaan, nagpalabas ng proklamasyon, nagsulat ng saligang-batas na nagbibigay-diin sa paghihiwalay ng Pilipinas at Espanya, karapatan ng mga Pilipino at ang pagtatatag ng isang republika para sa bansa.

84

Ang Kasunduan sa Biak na Bato

Napansin ni Gobernador Heneral Primo de Rivera na hindi masusugpo ang rebolusyon sa pamamagitan ng sandata. Naisip niyang ilunsad ang patakarang mapayapa sa pagkakaloob ng kapatawaran o amnestiya sa mga rebolusyonaryo na nais nang sumuko.

Sa pamamagitan ni Pedro Paterno, isang mayamang abogadong Pilipino, ay pumasok sa kasunduan pangkapayapaan ang pamahalaan at si Aguinaldo. Ito ang kilalang kasunduan sa Biak na Bato na nilagdaan noong Disyembre 14 at 15, 1897.

Ang mahalagang probisyon ng kasunduan ay ang mga sumusunod :

1. Kusang aalis ng bansa patungong Hongkong si Aguinaldo at ang kanyang mga kasama.
2. Si Gobernador Heneral Primo de Rivera ay magbabayad ng 800,000 sa mga rebolusyonaryo sa tatlong hulugan

a. 400,000 ang ibibigay kay Emilio Aguinaldo sa kanilang pag-alis

b. 200,000 kapag nakapagsuko ang mga rebolusyonaryo ng higit sa 700

na armas

c. 200,000 kapag pinatugtog ang Te Deum sa simbahan.

1. Magbabayad ng halagang 900,000 ang gobernador heneral para sa mga pamilya ng mga mamamayang napinsala sa panahon ng digmaan.

Noong Disyembre 27, 1897 umalis sina Aguinaldo patungong Hongkong. Natuwa ang mga Espanyol dahil sa akala nilang pagtatapos ng himagsikan sa Pilipinas.

Bagama’t mayroong napagkasunduan ang dalawang panig ay di naman naging matapat ang mga ito sa mga probisyong pinirmahan. Sa panig ng mga Kastila ay di tinupad ang salaping ipinangakong ibibigay sa mga rebolusyonaryo gayun ding napagkaitan ng amnestiya ang mga rebolusyonaryong nagsipagsuko ng armas at baril sa pamahalaan. Ang mga Pilipino naman ay nagkakagalit dahil sa partihan ng salapi. Ang ilan pa’y nagpasyang ituloy ang pakikipaglaban sa mga kastila. Dahil sa pangyayaring ito, hindi nakapagdulot ng kapayapaan at katahimikan ng bayan ang Kasunduan sa Biak na Bato.

84

**Si Aguinaldo sa Hongkong**

Matatandaang umalis sa bansa si Aguinaldo at nagtungo sa Hongkong bilangpagtupad sa Kasunduan sa Biak na Bato. Nang sila ay nasa Hongkong, masusi siyang nagmasid tungkol sa balitang nagaganap sa Pilipinas. Samantala, ang natanggap na halaga mula sa mga Espanyol ay ibinili ng mga armas pandigma na kakailanganin nila sa muli nilang pakikipaglaban.

Ang lahat ng paghahanda sa nalalapit na pagpapahayag ng kalayaan ay ginawa sa Hongkong. Isinulat ni Mariano Ponce ang saligang-batas at ipinagawa na rin ni Aguinaldo ang kasalukuyang anyo ng pambansang bandila ng Pilipinas kina Marcela Agoncillo, ang anak nitong si Lorenza at Delfin Herbosa.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Larawan nina Marcela Agoncillo, Lorenza, at Delfina Herboza na nagtatahi ng watawat ng Pilipinas

Ang Watawat ng Pilipinas

Nasa Hongkong si Heneral Aguinaldo at ang kanyang mga kasama, nang mabalitaan ang pagpapahayag ng digmaan ng Estados Unidos sa Espanya. Gawa ito ng pagpapasabog sa barkong pandigma ng Estados Unidos ang S.S Maine, na naroon sa Havana, Cuba.

**Si Aguinaldo sa Singapore**

Nagkaroon ng di pagkakaunawaan si Aguinaldo at Isabelo Artacho sa paghahati ng halagang tinanggap mula sa mga Espanyol. Inihabla si Aguinaldo hukuman kaya upang makaiwas ay nagtungo si Aguinaldo sa Singapore kasama ni Gregorio del Pilar at J. Leyba.

Si Howard Bray, isang Ingles na dating nanirahan sa Pilipinas ang sumalubong sa kanila noong ika-23 ng Abril. Sinabi ni Bray na gustong makausap ni Spencer Pratt, konsul ng Amerika sa Singapore si Aguinaldo. Sa pag-uusap ni Pratt at Aguinaldo, hinikayat ni Pratt si Aguinaldo na makipagtulungan siya sa mga Amerikano dahil walang balak sakupin ng Amerika ang Pilipinas.

85

Naniwala si Aguinaldo at pumayag siyang makikipagtulungan sa mga Amerikano. Nagsabi siya na gusto niyang bumalik sa Pilipinas kaya tinulungan siya ni Spencer Pratt upang makasabay kay Dewey pagpunta sa Pilipinas. Samantala ang pakikidigma ay ipinahayag ng Amerika noong ika –25 ng Abril 1898.

Sumang-ayon ang mga Amerikano at Pilipino na sila’y magtutulungan laban sa iisang kaaway , ang mga Espanyol. Napagkasunduan na magbibigay ng mga armas pandigma sa Pilipino ang mga Amerikano upang may magamit sila.

Mula sa Hongkong ay tumulak si Aguinaldo at ang kanyang mga kasamahan lulan ng Mc Culloch patungong Pilipinas noong ika- 17 ng Mayo at dumating sa Cavite ika- 19 ng Mayo para sa pagpapatuloy ng rebolusyon.

**Ang Kasunduan ng Pagtutulungan**

Sa pagdating ni Aguinaldo sa Pilipinas ay agad siyang sinalubong ng lantsa ni Komodor George Dewey at dinala sa Olympia, ang barko nito. Dito’y muling binigyang diin ang pagiging magkaibigan ng mga Pilipino at Amerikano at nilinaw din na iisa ang kanilang kaaway ang mga Kastila.

Ayon kay Aguinaldo, iminungkahi ni George Dewey, ang pinuno ng plotilyang Amerikano na di nila kailangan ang Pilipinas at walang dahilan na di kikilalanin ang kalayaan ng Pilipinas . Ngunit batay sa pahayag ni Dewey ay wala siyang ipinangako ganoon.

Gayon pa man, kinilala pa rin ng mga Pilipino ang mga Amerikano, bilang mga kaibigang magpapalaya sa Pilipnas.

Kung tutuusin, nakapagpalakas ng loob ng mga Pilino ang pagdating ni Emilio Aguinaldo samantalang bagay naman itong nakapagpahina sa mga Kastila.

Tinangkang kaibiganin ng mga Kastila ang mga Pilipino sa pamamagitan ng mga pangakong pagbabago sa bansa ngunit naging huli na ang lahat. Kahit anong pangako ang gawin ni Gobernador Heneral Basilio Agustin, ang pumalit kay Gobernador Heneral Primo de Rivera ay nakapagpasiya na ang mga Pilipno.

Nais nilang makaalpas sa kamay ng mga Kastila, gusto na nilang maging Malaya.

86

**ISAISIP MO:**

* Itinatag ang Katipunan noong ika-7 ng Hulyo 1872 dahil naging bigo ang mga propagandista sa paghingi ng pagbabago sa pamahalaan.
* Si Andres Bonifacio ang nagtatag ng KKK ,at kinilalang Ama ng Samahan.
* Si Emilio Jacinto na tinaguriang “Utak ng Katipunan” ang sumulat ng Kartilla at naging patnugot ng pahayagan ng Katipunan, ang Kalayaan.
* Ang Dekalago ng Katipunan ay isinulat ni Andres Bonifacio.
* Ang pangangalap ng kasapi ng KKK ay ginagawa sa paraang tatsulok.
* Tatlo ang antas ng mga kasapi sa KKK- Katipun, Kawal at Bayani.
* May mga babae ring kasapi sa Katipunan tulad ni Gregoria de Jesus, Josephine Bracken, Melchora Aquino, Agueda Esteban, Trinidad Tecson at Teresa Magbanua.
* Dahil kay Teodoro Patiño ang lihim ng Katipunan ay nabunyag.
* Itinatag ni Dr. Jose Rizal ang La Liga Filipina noong ika-4 ng Hulyo 1892.
* Ang kasunduan sa Biak na Bato ay isang kasunduang pangkapayapaan sa pagitan ng mga Kastila at Amerikano.

**TALAKAYIN NATIN:**

1. Bakit itinatag ni Andres Bonifacio at ng iba niyang kasamahan ang Katipunan ?
2. Paano nakakapangalap ng bagong kasapi ang mga datihang miyembro ng KKK?
3. Ano ang naging gawain ng mga kababaihan sa samahan upang makatulong sa mga katipunero ?
4. Paano napanatiling lihim ang KKK hanggang sa panahong natuklasan ito?
5. Bakit inilunsad ang patakarang pangkapayapaan, ang kasunduan sa Biak-na-Bato?

87

GAWIN MO:

* 1. **Bilugan ang titik ng tamang sagot.**

1. Sino ang tatag ng KKK?
   1. Andres Bonifacio
   2. Apolinario Mabini
   3. Emilio Aguinaldo
   4. Emilio Jacinto
2. Ano ang layunin ng katipunan?
   1. kalayaan
   2. kalusugan
   3. kapatiran
   4. kapayapaan
3. Paano nakakapangalap ng bagong kasapi sa KKK?
   1. Paraang pabilog
   2. Paraang pakikipagkapwa
   3. Paraang sandugan
   4. Paraang tatsulok
4. Alin ang di kasama sa grupo ng kasapi sa KKK?
   1. Bayani
   2. Katipun
   3. Kawal
   4. Repormista
5. Sino ang tinaguriang Lakambini ng Katipunan?
   1. Gregorio de Jesus
   2. Josefina Rizal
   3. Josephine Bracken
   4. Marina Dizon

88

1. Sino ang kinikilalang “Ina ng Katipunan” ?
   1. Agueda Esteban
   2. Lorenza Agoncillo
   3. Melchora Aquino
   4. Trinidad Tecson
2. Ano ang alituntunin sa KKK na isinulat ni Emilio Jacinto?
   1. A La Patria
   2. Dekalogo ng Katipunan
   3. Kartilla
   4. Pag-ibig sa Tinubuang Lupa
3. Bakit natuklasan ang Katipunan ?
   1. dahil kay Aguinaldo
   2. dahil kay Pedro Paterno
   3. dahil sa mga prayle
   4. dahil kay Teodoro Patino
4. Saan nagkita-kita ang mga katipunero pagkatapos matuklasan ang katipunan?
   1. Biak na Bato
   2. Bulacan
   3. Pugadlawin
   4. Valenzuela
5. Paano ipinakita ng mga katipunero ang kahandaan nila sa pakikipaglaban?
   1. pagpapaputok ng baril
   2. pagpunit ng sedula
   3. pagpupulong
   4. pagwagayway ng watawat

89

II. Tama o Mali .

\_\_\_\_\_\_\_ 1. Isang kilusan ang Katipunan na naglalayong magkamit ng pagbabago sa

bansa.

\_\_\_\_\_\_\_ 2. Ang Katipun ang pinakamababang antas ng kasapi sa KKK.

\_\_\_\_\_\_\_ 3. Tinaguriang Dakilang Plebyan si Andres Bonifacio dahil pinag-isa niya ang

masang Pilipino.

\_\_\_\_\_\_\_ 4. Dalawa ang mga aral na dapat isabuhay ng mga kasapi sa Katipunan, ang

Dekalogo at ang Kartilla .

\_\_\_\_\_\_\_ 5. Si Marcelo H. del Pilar ang patnugot ng pahayagang kalayaan ngunit ang

pinalalabas ay si Emilio Jacinto.

\_\_\_\_\_\_\_ 6. Mataas ang paghanga at paniniwala ng mga katipunero kay Dr. Jose Rizal

kaya hiningan ito ng payo ukol sa binabalik na himagsikan.

\_\_\_\_\_\_\_ 7. Dahil sa di- pagkakaunawaan nina Apolinario de la Cruz at Teodoro Patiño

ay nabunyag ang lihim ng katipunan.

\_\_\_\_\_\_\_ 8. Sa pagpupulong na nangyari sa Pugadlawin, ang lahat ay sumigaw ng

“Ibagsak ang mga Kastila” ?

\_\_\_\_\_\_\_ 9. Si Emilio ay isang magiting na pinuno ng katipunan na nakipaglaban sa mga

kastila.

\_\_\_\_\_\_\_ 10. Si Andres Bonifacio ay pinatay sa bundok Tala sa Maragondon, Cavite

noong ika-10 ng Mayo 1897.

III.Ginawa ng mga Pilipino ang sumusunod noong panahon ng mga Kastila. Isulat kung bakit ito ginawa.

1. Nagkaroon ng kasunduan sa Biak na Bato.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Umalis sina Emilio Aguinaldo patungong Hongkong noong Disyembre 27, 1897.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Sa Hongkong, si Aguinaldo ay nagpaggawa ng Saligang Batas kay Mariano Ponce at nagpatahi na rin ng bandila ng Pilipinas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

90

1. Nagkaroon ng di pagkakaunawaan si Aguinaldo at Isabelo Artacho.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Sumang-ayon si Aguinaldo kay Spencer Pratt na makikipagtulungan ang mga Pilipino sa mga Amerikano laban sa mga Kastila.
2. Nagpahayag ng pakikidigma ang mga Amerikano sa mga Kastila.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Hindi nakasabay si Aguinaldo kay George Dewey sa pag-atake sa mga Kastila sa Pilipinas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Tinangkang kaibiganin ng mga Kastila ang mga Pilipino.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Lumakas ang loob ng mga rebolusyonaryong Pilipino dahil sa pagdating ni Aguinaldo sa bansa.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Nang dumating si Emilio Aguinaldo sa Cavite ay sinalubong at dinala siya sa barko ni Dewey.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

91

**GINTONG- ARAL:**

“ Kung may alitan kayo ng iyong kapwa, ilihim at lutasin agad at baka lumala’’.

* Lagyan ng tsek (/ ) ang angkop na sagot para sa iyo.

|  |  |  |  |
| --- | --- | --- | --- |
| **Ginagawa mo ba ito** | **OO** | **Hindi** | **Paminsan- minsan** |
| 1. Nakikiisa ako sa bansa sa pagdiriwang ng ating kalayaan |  |  |  |
| 2. Sumasali ako sa mga samahang pambayan na nagtataguyod ng diwang makabansa |  |  |  |
| 3. Kinikilala ko ang mga bayaning nagbuwis ng buhay para sa bansa |  |  |  |
| 4. Sang –ayon ako sa pagbuo ng mga samahan pangkapayapaan |  |  |  |
| 5.Kaisa ako ng bayan sa tagumpay at sa lahat ng tunguhin nito. |  |  |  |